Lukuaika noin 1 min

Vuonna 2000 tasavallan tunnetuin mainosmies markkinoijien keskuudessa oli Ami Hasan, joka jo tuolloin oli jättänyt toimitusjohtajan tehtävät Kai Seikulle. Vuonna 2005 tasavallan tunnetuin mainostyyppi on edelleen Ami Hasan.

IROResearchin jokavuotista selvitystä mainostoimistojen ja näiden pomojen tunnettuudesta voi pitää pakkopullana, mutta ison osan kiinnostavuusongelmasta aiheuttaa alalla seisova vesi. Tämänvuotisen tunnettuustutkimuksen top kympissä ainoa tuoreempi kasvo on Bob Helsingin Marko Parkkinen, muut ovat muhineet alalla ainakin toistakymmentä vuotta.

Monilla markkinointipäättäjillä tuntuu olevan ylitsepääsemättömiä ongelmia muistaa suurimpienkaan toimistojen vetäjiä. Toimistoista tunnetuin on Taivas, mutta ryhmän pomo Jussi Nurmio mahtuu tunnettuudessa vain niukasti top kymppiin. Myös PHS:n Petteri Kilpinen uhkaa hukkua tapettiin, mutta vielä heikommin pullat ovat uunissa SEK & Greyn Pekka Kivimaalla, joka mahtuu hikisesti Top 50:een.

Jotain tarttis tehdä - vai tarttisko? Jos kauppa käy ja myyntikate kasvaa, ei taida olla kovin suurta väliä sillä, miten hyvin Pasilan Putki & Pojan markkinointipäällikkö tuntee Pöpi Helsingin toimitusjohtajan.

Mutta entä kun kauppa ei käy ja myyntikate kutistuu? Kertoi­siko heikko tunnettuus mainospomojen puuttuvasta karismasta ja toimistojen taitamattomuudesta markkinoida omia osaajiaan - ellei peräti molemmista?

Tässä mielessä Hasan & Partnersin pomovalintaa voi pitää onnistuneena. Alex Niemisen ykkösongelma ei ole ainakaan tunnettuuden puute.